Papersnake/gushiwen huggingface dataset:
次韵苏伯固主簿重九
苏轼（宋代）

云间朱袖拂云和，知是长松挂发萝。
髻重不嫌黄菊满，手香新喜绿橙搓。
墨翻衫袖吾方醉，纸落云烟子患多。
只有黄鸡与白日，玲珑应识使君歌。
颂古四十五首
释慧远（宋代）

门裹有，门外有，
不作严平犯牛斗。师子嚬呻野犴鸣，
抉出离娄眼裹筋。伸一手，
缩一手，重阳决定九月九。
相唤相呼独自归，赤骨贫穷露双肘。
题冯唐庙
叶明（宋代）

千百年来汉老郎，晓来灯火晚来香。
庭前不用寻碑记，已载班书数十行。
添声杨柳枝 寄远
王好问（明代）

袅袅西风敛暝烟，日衔山。阴阴杨柳暗长川，水如天。

一别玉京成远梦，几经年。锦鱼千里为谁传，思依然。
谢师恩 警俗回心
王处一（金朝）

好儿好女心头气。生死难相替。不测无常先到你。皮囊臭烂，骨骸分散，空惹冤家泪。悟来不使心猿戏。慧剑磨教利。六贼三尸都趁离。炎炎紫焰，载搬丹宝，上献三清帝。
赠黄公祐归青州
欧大任（明代）

竹西亭下赋骊歌，疲马青齐路若何。星入少微知隐处，东瞻海岱白云多。
秋风叹
贺铸（宋代）

琼钩褰幔。秋风观。漫漫。白云联度河汉。长宵半。参旗烂烂。何时旦。
命闺人、金徽重按。商歌弹。依稀广陵清散。低眉叹。危弦未断。肠先断。
次韵答樊伯撝见拉钓
陈著（宋代）

好共溪山结晚缘，竹枝深夜响渔椽。
风清月朗沧溟外，鱼跃鸢飞枕几边。
茶灶烟销回野艇，竹竿霜冷钓秋天。
少年孟浪东西走，衰病于今耻复然。
自题批鳞草后 其一
吴保初（清代）

一叩君门深九重，不知涕泗复何从。君无失德言空激，臣本当诛罪不容。

为主应同狂犬吠，杀身还负逆鳞龙。横流四海疮痍甚，惭愧无能报列宗。
王十五前阁会
杜甫（唐代）

楚岸收新雨，春台引细风。情人来石上，鲜脍出江中。

邻舍烦书札，肩舆强老翁。病身虚俊味，何幸饫儿童。
句
方岳（宋代）

林暝鸟呼雨，径深童扫云。
张几仲被 其十
苏过（宋代）

并门逢恶岁，寂寞如在陈。况我官独冷，对客寒无茵。

谋生求二顷，荜门安贱贫。明时非自弃，愿作畎亩臣。
郑文之许惠乌髭方戏简
许及之（宋代）

堕甑功名久任缘，形骸老丑孰蚩妍。了知白发关吾事，敢学乌髭趁少年。

人谓黄金容可作，君藏鸿宝乃能铅。一皤正博妻孥笑，许惠良方试与传。
静岑梦到山与余同宿俄闻风雨得句云斜风细雨不须归醒而作诗见赠和答
刘敏（清代）

岂更劳清念，悠然款我扉。迹疏翻得梦，吟健却投机。

草榻留云宿，蓬窗听雨飞。无端双剑合，临觉转依依。
送刘类元
魏了翁（宋代）

突兀脩名磊磈胸，一鸣冠蜀未酬公。十年解瑟无调瑟，百载张酬未弛酬。

剥啄门边谁主客，毕逋城上孰雌雄。引吭为作朝阳瑞，携取香名寿乃翁。
水调歌头 其三 中秋
尤侗（清代）

秋月忽然好，游屐满山前。远观灯火楼阁、万点小星悬。

逐队王孙公子，绕坐歌儿舞女，人压看场圆。独有悲秋客，白眼对青天。

千古事，一场梦，总堪怜。吴宫明月在否？兴废几何年。

无限朱门绮户，也有竹篱茅舍，皓魄一般全。休待玉箫彻，我欲卧渔船。
悲南昌
钱澄之（清代）

信丰城败惠国亡，胡马东来势颇张。白旗八杆章门至，始闻正月失南昌。

南昌将军谙戎机，婴城坐守听虏围。闾阎万户人食尽，坑堑百道鸟难飞。

敌饱城饥夜深陷，将军上马犹酣战。金公赴水气如生，王侯刎首色不变！

江人莫怪无援师，纵有援师来亦迟。两勋收兵自不出，客兵云集来何为！

去年攻虔祗自弊，今来守城堕虏计。又闻倡义非同谋，到死相疑还相制！

古言两雄不并栖，何不分兵犄角湖东、西？何为一城坐困与俱毙，使我百姓无故成鲸鲵？

旧岁此城初反正，即今城破复谁恨！英雄成败古来多，其奈城中人命何！
赠太清卢道士
王建（唐代）

上清道士未升天，南岳中华作散仙。书卖八分通字学，

丹烧九散定人年。修行近日形如鹤，导引多时骨似绵。

想向诸山寻礼遍，却回还守老君前。
卜算子·咏梅
朱淑真（宋代）

竹里一枝斜，映带林逾静。雨后清奇画不成，浅水横疏影。
吹彻小单于，心事思重省。拂拂风前度暗香，月色侵花冷。
送胎发笔寄仁公
齐己（唐代）

内唯胎发外秋毫，绿玉新栽管束牢。

老病手疼无那尔，却资年少写风骚。
题所种梧楸
刘攽（宋代）

曲槛层檐与树宜，三年初见绿阴垂。声随白雨凉生疾，影夺朱阴暑到迟。

傍倚辘轳看汲井，下留閒客坐围棋。会须百尺参天直，白发空嗟拱把诗。
玉漏迟·瓜泾度中秋夕赋
吴文英（宋代）

雁边风讯小，飞琼望杳，碧云先晚。露冷阑干，定怯藕丝冰腕。净洗浮空片玉，胜花影、春灯相乱。秦镜满。素娥未肯，分秋一半。
每圆处即良宵，甚此夕偏饶，对歌临怨。万里婵娟，几许雾屏云幔。孤兔凄凉照水，晓风起、银河西转。摩泪眼。瑶台梦回人远。
和友人春日即事
文彦博（宋代）

青阁登临恨已多，可堪兰景又妍和。书囊阅尽应成癖，诗思狂妍恐是魔。

玉树芬芳连雾縠，珠栊隐映隔云萝。鹴裘贳得杨昌酒，度日无悰倚瑟歌。
题杨补之雪梅图
曾觌（宋代）

笔端造化出天巧，写出江南雪压枝。
谁道春归无觅处，横斜全似越溪时。
点绛唇（腊梅）
洪皓（宋代）

耐久芳馨，拟将蜂蜡龙涎亚。化工裁下。风韵胜如画。

鼻观先通，顿减沈檀价。思量也。梦游吴野。凭仗神为马。
题桃源图
钱选（宋代）

始信桃源隔几秦，后来无复问津人。
武陵不是花开晚，流到人间却暮春。
次第和海洲翁韵效放翁体 其七
杨巍（明代）

草色西园绿映裾，雨晴小阁景偏馀。穷如阮籍仍耽酒，愁过虞卿懒著书。

向日鸟声何历乱，绕亭竹影自扶疏。静中忽得高人咏，世事无能可到予。
冬柳次渔洋山人秋柳韵四首 其二
曹家达（清代）

望秋先自感离霜，况复凋零遍曲塘。垂老官军羁塞檄，税愁津吏发车箱。

独留雨雪嗟行役，无复风姿动帝王。陵谷变时词客尽，令人常忆果园坊。
送赴省诸友·方云卿昆仲
刘克庄（宋代）

先朝取士尚雕虫，前辈皆因此显融。
衡鉴集中推范老，混成篇里得沂公。
杏园饮畅莺声早，梨岭飞高雁影同。
岁晚交游各西上，不留一个伴溪翁。
洛西楼怀岑给事叶侍御
欧大任（明代）

回磴层云睥睨愁，为君孤眺独夷犹。关门西引三峰色，河水东悬万里流。

卷幔绿吹榆柳细，开尊红映杏花稠。春深远作他乡客，满目风尘易倦游。
独秀峰
张琮（宋代）

原隰驱驱过一冬，好山何处不相逢。层峦叠嶂分高下，翠霭晴岚晕淡浓。

小至停车休作暇，迁来携酒款从容。千崖竞秀吾乡远，只在南容独秀峰。
和章清隐山居
吴洞明（宋代）

物外无寒暑，从教岁月深。
虚间浑属我，宠辱不惊心。
贫乐知书味，诗豪借酒吟。
山居何所有，万籁奏清音。
始游南山宝峰寺
朱休度（清代）

一坞如兜向北东，中有如毳千万松。兜作佛坐坐衔月，毳作山万万满风。

塞山诚比体顽劣，不蕃草木山山童。谁料碅磳磈硊里，居然小窟藏玲珑。

从山左臂盘盘入，忽入大痴图画中。岚浮翠暖丽如许，银海光刮金篦功。

若移宝地置通邑，早夸胜概题名公。乃今埋没久无问，非尔县官谁则从。

吁嗟乎，县官之俗俗难医，县境之陋陋于夷。饿隶如鬼鞭之叫，逋粮如山责之疲。

惟习虚文画尾诺，了无实政苏边黎。居如笼系城如斗，閒行寂坐愁容痴。

今朝跨马得来此，无小无大生欢喜。相与俗吏湔厥肠，更教陋邦洒其耻。

不闻坐上龙眠客，有言我今恍惚还家矣。
八月十五夜月
唐庚（宋代）

应缘人望望，故作出迟迟。几岁一相见，浮云宁别时。

吟拚鸡腷膞，玩觉兔迷离。此夕登楼兴，非关有所思。
和陈天予岩桂
吴芾（宋代）

乞身未遂归岩谷，满面尘埃慵靧沐。
铃斋独坐更悲秋，喜见吾人驻车毂。
吾人别久正怀思，一旦渴心还慰沃。
天公助我作清欢，特遣仙花荐芬馥。
万枝琐碎屑黄金，几树阴森攒碧玉。
天然风韵月中来，颇鄙人间桃李俗。
秋高气爽人意佳，衰病无悰惟我独。
胡为却被此花恼，尽日檐前看不足。
况是欣逢磊落人，远追渭钓并岩筑。
须知天欲长吟哦，使向筠阳看修竹。
见花落笔作长谣，灿若珠玑千百斛。
我方触绪不自聊，得此细看还熟读。
明朝人去花亦残，只把新诗时反覆。
次韵徐斯远晓梁看日出
韩淲（宋代）

晓山乱眼青如湿，夜气犹存烟四羃。不知炎热著何许，但起阴四催日出。

含晖倒影殊苍凉，翻手尘埃复俱失。高丘望女歌正长，展转歌之肯仓卒。
望东湖五首
袁燮（宋代）

天上金波印水心，心中波浪亦成金。
小舟荡漾金波里，陡觉广寒宫殿深。
感兴简欧阳仲纯兄弟
毕仲游（宋代）

昔我来颍州，系马西湖滨。颍州绝褊小，所爱民心淳。

中间入南绝，八载寄寿春。去颍无十舍，土风已顽群。

从兹重所处，不敢择要津。迁徙虽未固，常愿为颍民。

今者伯氏来，得官邑相邻。民愚少斗讼，所讯由饥贫。

吏戆不识字，况复能舞文。惟有租与贷，未免劳躬亲。

而我无官事，独得颐精神。日高偃空房，睡足方欠伸。

日暮近灯烛，诵书忘冠巾。懒来起复坐，自在如閒云。

忆昨游京师，交友千百群。贤否未可辨，正直惟仲纯。

仲纯年始壮，气概雄三军。文章不待学，下笔如千钧。

饮酒或一醉，万物如埃尘。近过颍州见，颜色弥清醇。

兄弟亦相遇，磊落皆奇人。邀我上书堂，为我拂素茵。

呼奴正大案，食饮罗甘辛。论议不惜口，彼此从天真。

夜川月色黑，笑语犹相闻。丈夫各有志，大者思经纶。

其志苟未得，不如安其身。何时买锄犁，耕凿颍水垠。

颍鲤如可钓，持竿就漪沦。相逢俟头白，不复思淮濒。
桃花飘零满涧
韩淲（宋代）

细水收晴露浅沙，叶新枝上绿交加。春风误得刘郎老，犹有心情数落花。
行次德清
张镃（宋代）

波鸣船板唤晨兴，倦睫揩摩得梦醒。
到县阴晴休更问，野禽声已喜人听。
次韵侄端方过予偕行风村玩月
范浚（宋代）

焚鱼共酌田家醴，欢酣递啸凉风起。子谙懒叔故相携，指点村风聊纵履。

行行林影摇参差，拄杖扶我长过眉。幽寻极眺不知倦，路转石角时钩衣。

泉声入耳淙琤玉，何许泠泠砧杵续。悠然发兴见风山，林壑盘纡如岳麓。

喧卑迥隔区中缘，况复华月升东边。明凝苔露正皎皎，净映石濑弥娟娟。

方欣清景多幽事，扬煇莫遣浮云蔽。绝怜萤影巧自持，却厌蛙欢苦无谓。

归来阿朗傍隅趋，示我长吟意有馀。明宵有月更相就，还看玉轮游舞雩。
万愤词投魏郎中
李白（唐代）

海水渤潏，人罹鲸鲵。
蓊胡沙而四塞，始滔天于燕齐。
何六龙之浩荡，迁白日于秦西。
九土星分，嗷嗷凄凄。
南冠君子，呼天而啼。
恋高堂而掩泣，泪血地而成泥。
狱户春而不草，独幽怨而沈迷。
兄九江兮弟三峡，悲羽化之难齐。
穆陵关北愁爱子，豫章天南隔老妻。
一门骨肉散百草，遇难不复相提携。
树榛拔桂，囚鸾宠鸡。
舜昔授禹，伯成耕犁。
德自此衰，吾将安栖。
好我者恤我，不好我者何忍临危而相挤。
子胥鸱夷，彭越醢醯。
自古豪烈，胡为此繄？
苍苍之天，高乎视低。
如其听卑，脱我牢狴。
傥辨美玉，君收白珪。
雨雪兼旬有赋
陆游（宋代）

冬温思雨雪，稍久已复厌；祁寒人怨咨，千载语犹验。
人心自无常，天命本不僭。
积阴势已极，浮云会当歛。
山花红酣酣，溪水绿灩灩；短篷倘可具，与子东入剡。
庚戌岁九月中于西田穫早稻
陈献章（明代）

迟明向南亩，疏星在檐端。夫出妇亦随，无非分所安。

道旁往来人，下车时一观。问津津不知，仰视飞鸟还。

逻苗远峙夕，濯足荒沟寒。吾惜耦耕好，焉知世路难。

伐鼓收西畬，黄云被江干。聊周代糟糠，作粥欢宾颜。

邻叟携儿来，嬉戏松下关。齐声鼓腹讴，永谢攒眉欢。
感风闷坐戏成六言一首示云岑
郑清之（宋代）

梦觉无两壮子，是非只一东坡。
颜渊箪食为乐，启期带索行歌。
鲁侯不遇天也，伯寮其如命何。
世事如棋新局，人生落叶辞柯。
何处觅蓝采和。且服单方妙药，
般若波罗蜜多。
秋闻子规
吴融（唐代）

年年春恨化冤魂，血染枝红压叠繁。

正是西风花落尽，不知何处认啼痕。
送郭希吕
陈傅良（宋代）

我门闭重重，我径阻且深。
梅花独相依，聊以慰我心。
美人从何独，崎岖自幽寻。
亦於琢冰中，而和南风琴。
莱甲尚可羹，新蒭足同斟。
不如岁已华，归兴生霜砧。
欲别复少住，栖乌归月林。
客去鸟翾飞，落花满墙阴。
梅
彭汝砺（宋代）

春入园林总不知，墙头初见一梅枝。朔风不挫寒冰骨，夜月偏梅白玉姿。

密意忍容莺蝶污，英心长与雪霜期。人情愿得和羹实，无纵羌童把笛吹。
上册宝十三首 册宝入门用《隆安》。
郊庙朝会歌辞（宋代）

威仪皇止，庶尹在庭。爰举徽章，遹观厥成。勒崇扬休，写之琼瑛。

迄于万祀，发闻惟馨。
汉关晓发
孙煦（清代）

帆影欹斜树影圆，远山一角点苍烟。关河晓月凉如水，无数蓼花红到船。
寿东山柯公为尧叟尧锡兄弟寿其尊人作
佘翔（明代）

何来紫气绕东山，中有高人善闭关。桂树几丛娱白发，桃花千岁驻红颜。

杖移太乙看云健，曲奏阳春对酒閒。况复凤毛池上满，文章五色竞裁斑。
拟吴侬曲（三首）
于谦（明代）

忆郎忆得骨如柴，夜夜望郎郎不来。
乍吃黄连心自苦，花椒麻住口难开。
后七问 其三 问津
成鹫（清代）

扰扰役车尘，悠悠失路人。九衢多覆辙，一往几埋轮。

我亦自兹去，相逢笑有因。别寻林下叟，回指故山春。
木兰花慢 春兴
吴存（元代）

问东君识我，应怪我，鬓将华。甚破帽蹇驴，清明无酒，寒食无家。东风绿芜千里，怕登楼、归思渺天涯。烟外一双燕子，雨中半树梨花。日长孤馆小窗纱。新火试团茶。想明月湾头、家家笋蕨，井井桑麻。年华不饶倦客，早青梅如豆柳藏鸦。欲逐梦魂归去，客窗一夜鸣蛙。
使东川。望喜驿
元稹（唐代）

满眼文书堆案边，眼昏偷得暂时眠。

子规惊觉灯又灭，一道月光横枕前。
兰阳八景诗
乌竹芳（清代）

层层石磴绕青云，绿树浓阴路不分。半面斜阳还返照，晴烟一缕碧氤氲。
题回舟图赠何伍菊
成鹫（清代）

苦海有船长七尺，不用施篙还挂席。顺风能去逆风回，随流直至无生国。

华亭船子笑呵呵，满眼波涛奈若何。从此到江吴地尽，分明隔岸越山多。

吴越山川行已惯，随缘取足随缘办。嫩冬瓜煮鳖裙汤，新粟米炊鱼子饭。

快矣哉，快矣哉，殷勤报语老宗雷。及早回舟归去也，莫教红日下香台。
戏赠张使君
戎昱（唐代）

数载蹉跎罢搢绅，五湖乘兴转迷津。

如今野客无家第，醉处寻常是主人。
六州歌颂
王野（宋代）

龙蟠虎踞，今古帝王州。水如淮，山似洛，凤来游。五云浮。宇宙无终极，千载恨，六朝事，同一梦休。更莫问间愁。风景悠悠。得似青溪曲，著我扁舟。对残烟衰草，满目是清秋。白鹭汀洲。夕阳收。

黄旗紫盖，中兴运，钟王气，护金瓯。驻游跸，开行殿，夹朱楼。送华辀。万里长江险，集鸿雁，列貔貅。扫关河，清海岱，志应酬。机会何常，鹤唳风声处，天意人谋。臣今虽老，未遣壮心休。击楫中流。
送江西转运冯广渊学士
梅尧臣（宋代）

五月江南行，南风江恶溯。
乘潮虽有信，不过湓城去。
船经香炉峰，峰前须暂住。
三年少尹劳，始得看瀑布。
到官未必闲，举察忧财赋。
回思庐山傍，尘土已生虑。
尚存滕王阁，无忘一登顾。
重庆府
黄琮（宋代）

十七门楼压翠鬟，西南一线走严关。波涛交汇三江水，井邑高凌万仞山。

吴楚帆墙来日暮，巴渝歌舞艳人间。时平不用夸形胜，戍鼓无声白昼间。
破釜
邵雍（宋代）

有一破釜多故旧，掉向空房不照顾。
上面{左土右孛}土尘埃生。两璺到耳连底透。
叫得将来锢露人，拈得与他交觑部。
羊皮鞴袋扇风急，旋去炉上炼金汗。
烹向破釜竅眼中，锢露骨还如旧日。
釜有□□人有病，人病还同斧有紊。
破釜锢露上依然。人□□□枉丧命。
后九日重与应李诸君水头放舟 其四
王世贞（明代）

旬日乘休沐，芳洲绿渐迷。菰蒲疑水落，禾黍觉天低。

汎与心偏在，浮生众岂齐。看他冠盖客，斜日五陵西。
题凯亭写意十二册 其十一 溪桥策蹇
敦敏（清代）

断岩回碇自嶙峋，小寨秋原流水滨。莫讶吟鞭频指顾，宵来有约看山人。
赴京道中寄惟起惟扬二弟 其二
徐熥（明代）

林丘渺何许，远在鳌峰麓。参差多岩峦，蒙笼匝花竹。

遗踪追考多，高吟动淇澳。一落尘网中，与世相徵逐。

俯仰思故园，悽风满愁目。
漫成（二首）
韩邦靖（明代）

沙苑烟光近白楼，黄河清渭两交流。
牛羊落日新丘垄，杨柳春风古渡头。
和真珠花二首
廖行之（宋代）

琼林玉女职司花，装缀珠玑泣露华。
妙手有神俄点化，灵根何日下天涯。
三月晦日园人送王瓜有感二绝 其二
韩雍（明代）

南浦春归已摘瓜，欲尝新味却咨嗟。故园滨海东风冷，想得如今未着花。
畏风
董嗣杲（宋代）

病骨怯风寒，懒纵江头步。
江头归船多，奈我未得渡。
自知年尚壮，颜发就衰暮。
南峰山庐在，窗户掩高树。
猿鹤想凄黯，应笑我出误。
欲退未有由，欲进且无路。
何当探仙源，多织游山屦。
顾影忽伤怜，难缚岁月住。
和陶渊明九日间居韵
方凤（宋代）

小轩开傍小篱东，不但渊明有晋风，
惟见幽芳为友发，谁知清兴与心同。
犹邻推槛秋难老，更喜升樽酒不空。
根本既能深保护，何愁霜雪傲寒冬。
送米 其三
邹浩（宋代）

数亩非无负郭田，川途修阻故萧然。得君远胜子舆友，使我非无漂母怜。

未拟更求佳传报，且先分当酒家钱。亲朋只愿长相见，归饱丰穰不计年。
登苏州齐云楼
李龏（金朝）

故基何处是吴宫，醉上州城值晚风。箫鼓沉沉烟树冷，乱蛙声在落花中。
效老杜出塞九首 其五
曹文晦（元代）

人言从军乐，岂识从军苦。妇女连车归，玉帛不可数。

我行橐屡空，令不违部伍。枕戈夜无眠，悠悠听更鼓。
减字木兰花（初五日昌甫生朝，因庆七十）
韩淲（宋代）

从心所欲。高蹈祠官惟见独。其寿伊何。古井章泉水不波。

腊前梅好。玉洁日光香耐老。才大三千。首首清诗得自编。
奉和朱新仲祠部六月晦日省宿用白乐天诗无波古井水有节秋竹竿十字为韵 其九
张扩（宋代）

疾风扫蚊雷，势力如破竹。青奴冷侵肌，此乃我所欲。

周旋蜗舍中，未用叹跧伏。亦莫问马曹，微文禁离局。
谢颜庵主拄杖
释慧空（宋代）

拄杖一枝，苍龙出水。大流激湍，众峰齐峙。
句
许庚（宋代）

花尽辜啼鸟，麻深没过人。
绝句
李纲（宋代）

殷侯左降惟书字，陆相南迁不著书。今我新诗三百首，坐令二子觉区区。
偕常熟赵明府游惠山秦氏园 其二
邓云霄（明代）

山灵邀上客，鸡犬类秦馀。洞里忘年月，人间笑簿书。

清谈容谷答，梵呗度松虚。坐对沧波叟，持竿不取鱼。
与李章武赠荅诗 其三
王氏妇（唐代）

河汉已倾斜，神魂欲超越。愿郎更回抱，终天从此诀。
萧太守送菊于吾邑邱大尹公公有诗索和
苏仲（明代）

不爱人间一撚腰，老逢花酒兴偏消。先生爱菊山人献，淡淡秋容手自招。
水调歌头 其七 与小饮
吕渭老（宋代）

抚床多感慨，白发困风烟。出门有碍，更堪寒暮雪飞天。

君弃一盂一衲，奔走五湖清海，杯度不乘船。来访山中友，□□□□竿。

看人间，谁得似，谪仙闲。生涯不问，留情多在酒杯间。

剪烛西风谈笑，零落一尊相对，不觉已更残。回首功名事，笺记谢任安。
和峡州冯使君题所居
吴融（唐代）

三年拔薤成仁政，一日诛茅葺所居。晓岫近排吟阁冷，

夜江遥响寝堂虚。唯怀避地逃多难，不羡朝天卧直庐。

记得街西邻舍否，投荒南去五千馀。
寄贺魏彦成郎中
王庭圭（宋代）

扶桑日出天开关，江南太守初赐环。鸳行旧班三尺脚，踏他龙尾回天颜。

是日奏对惊众目，措国不动安如山。为郎画省非常调，民曹金谷徒烦要。

江淮久郁鸾凤姿，一飞宜上青云表。政使垂绅坐庙堂，南北封疆谈笑了。

君不见河南魏弱翁，治行声闻九天上，汉室中兴拜丞相。
刘坝
曾畹（明代）

乌龙江欲出，刘坝即闻波。哀壑笙竽奏，秦川鹦鹉歌。

天应一线落，云入九层多。溪谷人民少，开荒近若何？
赠致政李大夫 其二
黄裳（宋代）

银鱼慵佩入樊笼，万累相捐万虑空。逼岁归来何事晚，荔枝牵率过薰风。
和窦吏部雪中寓直
羊士谔（唐代）

瑞花飘朔雪，灏气满南宫。迢递层城掩，徘徊午夜中。

金闺通籍恨，银烛直庐空。谁问乌台客，家山忆桂丛。
次韵斯远闻蕃移官岳州见寄
赵蕃（宋代）

西南之役凡几州，行行不已兹登楼。
几怀佳日怅日暮，谁谓澄江驱客愁。
巴陵洞庭故胜绝，李白杜甫曾漂流。
亦思著句道所以，语不惊人空白头。
杂歌谣辞。李夫人歌
李商隐（唐代）

一带不结心，两股方安髻。惭愧白茅人，月没教星替。

剩结茱萸枝，多擘秋莲的。独自有波光，彩囊盛不得。

蛮丝系条脱，妍眼和香屑。寿宫不惜铸南人，

柔肠早被秋波割。清澄有馀幽素香，鳏鱼渴凤真珠房。

不知瘦骨类冰井，更许夜帘通晓霜。土花漠碧云茫茫，

黄河欲尽天苍黄。
送大司马合肥公还朝长歌述怀
陈维崧（清代）

九秋江水平于掌，我公巨舰排空上。柁楼被酒愿一言，历历为公叙畴曩。

忆昔鄙人甫束发，尔时长啸凌一往。鹞子盘空陡健举，狮儿堕地飒森爽。

那知天上剩星辰，不信人间足厮养。即云口吃善谈谐，况复肠肥工跳荡。

皇天澒洞运抢攘，从此诗书遂卤莽。世许轻肥让后生，天留沟壑填吾党。

乍能牧豕学公孙，差许斗鸡逐袁盎。公乎念我在泥涂，崧也作人本脏肮。

骥老宁羞刍秣恩，鹰饥不断风云想。斯言虽狂公定赏，快若麻姑搔背痒。

歌阑万马忽然嘶，醉听催船鼓挝响。
绿阴亭
邓林（宋代）

千山横碧一溪清，白鸟飞边落照明。
吏散庭阶无一事，绿阴亭上又诗成。
古风·秦王扫六合
李白（唐代）

秦王扫六合，虎视何雄哉！
挥剑决浮云，诸侯尽西来。
明断自天启，大略驾群才。
收兵铸金人，函谷正东开。
铭功会稽岭，骋望琅琊台。
刑徒七十万，起土骊山隈。
尚采不死药，茫然使心哀。
连弩射海鱼，长鲸正崔嵬。
额鼻象五岳，扬波喷云雷。
鬐鬣蔽青天，何由睹蓬莱？
徐巿载秦女，楼船几时回？
但见三泉下，金棺葬寒灰。
洛阳城外别皇甫湜
李贺（唐代）

洛阳吹别风，龙门起断烟。
冬树束生涩，晚紫凝华天。
单身野霜上，疲马飞蓬间。
凭轩一双泪，奉坠绿衣前。
仁宗皇帝挽诗十首
文同（宋代）

神鼎犹烘药，夷槃已实冰。
留恩均器服，下诏约山陵。
影殿虚绨几，皇堂掩漆灯。
萧萧柏城下，空有暮云凝。
偈颂五十一首
释大观（宋代）

作者相逢，一西一东。
断碑坤白字，当道种青松。
促拍满路花 和秋风吹渭水
黄裳（宋代）

乾坤生古意，草木起秋声。移人名利境，梦中惊。便寻灵宝，凤髓名龟精。密报黄芽就，紫府门开，道情有个莺莺。
问归含楚山青。卧影水天明。松庵谁笑话，见还婴。鹤归日落，聚散两忘情。好笑人痴处，白头青冢，世间犹说醒醒。
雹
戴埴（宋代）

玄默执徐岁，月律终无射。
京师连雨雹，小者如弹，
大者如拳。林柯叶乱下，
乌鸢折飞翮。屋瓦砉划遭击扑，
居人颠沛，行道错愕。
初疑巨飓掀掷冯夷宫，渊珍散堕光闪烁。
复疑清霄万里驱长蛟，泣泪盈盈骤飘薄。
棱层水精碎，喷噀珠琲滑。
有识觑天巧，一何景象恶。
尝闻圣人在上冬夏无愆伏，亭毒二气不相剥。
破块封条已无异，祉羽无劳验风角。
今天子握极衡，运斗枢，
景化豫顺群慝萧灼。精祲胡未孚，
冰雨堕霄幕。其欲霈广泽，
胡不为甘霖，沾丐枯焦重甲拆。
其欲膏土脉，胡不为为晞薤，
厌浥瀼瀼普渐洽。其欲表诛伐，
胡不为皑{上雨下执}，驷见而霣，
草木黄落。其欲弭蛰虫、滋生植，
胡不为嘉平之三白，驱蝗入地千百尺。
或云水气专一不解散，胡不为长河玉岸之寒冰，
可纳凌室助颁刷。或云阴气肋阳不相入，
胡不为氤氲五色之卿霭，叶应丰穰昭帝德。
此雹舒不如雨露，怪不如霜雪，
结不如冰澌之严沍，散不如云雾之葱郁。
天非欲示懲，讵用作戏剧。
汉儒说证应，纷纷太不一。
或贤邪易位，或赋敛苛刻，
或妻妾失伦，或大臣擅法。
玄道幽且渺，牵附多穿凿。
仲尼百世师，麟经戒侵逼。
此变凡在书，公室寝衰削。
自下凌上曰僭，以柔变刚曰剥。
沸汤湛冷泉，凝寒胜燠热。
温雨受阴氛，凌沍自然结。
时当秋气杪，是理尤彰灼。
风起庚，庚作令。
日行西，西主杀。
数至九变，金乃从革。
大则为兵小刑罚，内外靡不以时决。
天地方会藏，沴候生京活。
得非少皞执矩未洁齐，得非蓐收为正有颠错，
得非箕伯吞声不扫除，青女护奸不除灭。
穹旻赫然奋严威，重阴胶固纷零落。
我愿圣王睹此揽乾纲，用夬决，
登俊良，民间邪慝。
阴尘静扫单于庭，阳和遍龡邹子律。
大明威威照九州，寒燠时序百谷熟。
天若雨珠真可噱，请以缀衮冕之十二旒，
龙旗和鸾之缨络。
喜雨口号呈陈守伯固十二首 其十
陈造（宋代）

得句聊将颂作霖，开樽亦复陋孤斟。南亭旧约何时践，志喜从公更一吟。
夜意
陆游（宋代）

火云夕方收，草露秋已白。
堂空灯欲翳，壁坏虫自啧。
四顾寂无人，独立岸吾帻。
穷通何足论，等是百年客。
何能为一饱，半世出下策。
布帆幸无恙，谁谓江海迮？
旋摘盆柑
严粲（宋代）

金丸手自摘，色味香三绝。从来天者全，风韵迥然别。
过真州感孙柱史思行不得吊唁写此抒怀
符锡（明代）

骢马何轩特，年来遽病衰。世途深有倚，天道竟难知。

十载砂村语，千秋泉路期。何当下东郊，抆泪奠新诗。
华藏地云海亭望具区
姜夔（宋代）

茫茫复茫茫，中有山苍苍。
大哉夫差国，坐断天一方。
夫差醉莲宫，大浪摇不醒。
越师何从来，夺我玉万顷。
年年亭上秋，一笛千古愁。
谁能知许事，飞下双白鸥。
陈弥高惠诗次韵言谢一首
王阮（宋代）

南来日日访人才，始得清诗副所怀。
我计已成桴入浮，君行初似橘逾淮。
十年旅梦思乘兴，千里征尘忽及阶。
见说又为勋业去，独能无意侣洪崖。
僧房白莲
宋祁（宋代）

水风披玉蘤，溪露泫瑶津。花意如师意，宗雷社里人。
府公录示和提干喜雨之作，辄次元韵
范成大（宋代）

雨挟潮痕涨具区，流渠决决绕幽居。
荷锄日课都忘倦，抱瓮天机本不疏。
且喜水平昌谷稻，莫教雷假介休车。
老翁饱外还多事，更把林间种树书。
吴趋行
佚名（魏晋）

茧满盖重帘，唯有远相思。藕叶清朝钏，何见早归时。
和王文州梅花韵
王炎（宋代）

何处东风发春早，先傍梅花试天巧。
新阳一点破雪霜，春意将回可前料。
天公乞我人日晴，新年屈指将浃旬。
老怀不似少时好，对花默默仍循循。
坐看流年如许急，叹息浮生驹过隙。
与花相见忍相负，洗杯一醉樽中碧。
起来索笑巡疏檐，爱渠清绝无中边。
君侯肯为花吐句，麝媒洒落生云烟。
花开开谢莫深问，物有荣枯付天命。
闻道陇头天正寒，驿使不来无远信。
可怜桃李品格低，谁似玉肌蒙缟衣。
为花着语只如此，更请健笔无停飞。
奉和九日登慈恩寺浮图应制
宋之问（唐代）

瑞塔千寻起，仙舆九日来。萸房陈宝席，菊蕊散花台。

御气鹏霄近，升高凤野开。天歌将梵乐，空里共裴回。
湖上夜归
苏轼（宋代）

我饮不尽器，半酣味尤长。
篮舆湖上归，春风吹面凉。
行到孤山湖，夜色已苍苍。
清吟杂梦寐，得句旋已忘。
尚记梨花村，依依闻暗香。
入城定何时，宾客半在亡。
睡眼忽惊矍，繁灯闹河塘。
市人拍手笑，状如失林獐。
始悟山野姿，异趣难自强。
人生安为乐，吾策殊未良。
英宗皇帝挽歌辞三首
司马光（宋代）

虹瑞流朱邸，童髦侍紫宸。
简心天与子，授位帝知人。
学古功时敏，鉤深道日新。
宜然三百载，民物仰威神。
後一月再宿城外野店，夙兴入城，谒益公二首
杨万里（宋代）

吹灯览镜又匆匆，乌帽新时白鬓空。
残月忙追晓星上，飞霜先鬓轿窗中。
如何五鼓寒十倍，不肯半分饶一翁。
鬓得火轮相暖热，山霏特地碧朦胧。
罪所送苗员外上都
卢纶（唐代）

谋身当议罪，宁遣友朋闻。祸近防难及，愁长事未分。

寂寥惊远语，幽闭望归云。亲戚如相见，唯应泣向君。
忆紫溪
徐凝（唐代）

长忆紫溪春欲尽，千岩交映水回斜。

岩空水满溪自紫，水态更笼南烛花。
题华清宫
杜常（宋代）

行尽江南数十程，晓风残月入华清。
朝元阁上西风急，都入长杨作雨声。
文嘉仿米家苕溪春色卷
弘历（清代）

吏隐薄青纶，消閒只合閒。晓岚迷野坞，春色满江关。

玉磬参承处，洼尊点缀间。云烟生湿润，活脱米家山。
夜饮示家人
徐宗亮（清代）

闭门无事坐成晚，正是冬深欲雪天。乐趣恒妨儿辈觉，酒怀时雪古人贤。

纸窗镫火团圞夜，茅屋松杉八九椽。往事凄凉堪忆否，寒江短景望归船。
挽陈勉斋文昌二首
李曾伯（宋代）

忆昨从军辱己知，不图二纪踵前规。
人非城是黄粱梦，地老天荒白发悲。
堕泪忍看羊祜传，伤心徒和魏公诗。
勉旃衣钵芝兰事，传取清风百世师。
过梅岭冈留题
伯颜（子中）（元代）

马首经从庾岭回，王师到处悉平夷。担头不带江南物，只插梅花一两枝。
三泉寺访王茂才
观荣（清代）

扶杖偶然去，沿溪不知远。日入白云深，天迥丹枫晚。

清磬出深壑，残雪点绝巘。披萝到梵刹，碍径松枝偃。

琉璃光闪烁，龙象气偃蹇。弥勒同一龛，山蔬香积饭。

君方抱佛脚，我亦迷途返。
后庭花·拟古
邵亨贞（元代）

铜壶更漏残，红妆春梦阑，江上花无语，天涯人未还。倚楼闲，月明千里，隔江何处山。
保叔塔
杨蟠（宋代）

寂寥千古事，今日有谁登。
落日云间合，空中露几层。
送酒与诸葛宰
吴芾（宋代）

由来康济属仁人，公更慈仁酷爱民。
闻道忧劳添瘦悴，遣愁聊送瓮送春。
文相生日
金君卿（宋代）

圣贤不世出，会合未可知。
朝廷余百年，天将右重熙。
经纶须得人，公为生斯时。
维时秋九月，爽气横海涯。
三叶凋堦蓂，嘉梦符熊罴。
岂物锺岳灵，囊括昂与箕。
夹山州之望，罄竭敢自私。
复疑於其来，释老亲抱持。
道貌莹襁褓，公相乃余姿。
胜衣惜寸阴，问学俱忘疲。
过目已解悟，知妙初无师。
峨冠践场屋，发策趋丹墀。
儒馆聊税息，伟望临华夷。
知公孰能尽，荆公每嗟咨。
谓与公所学，展矣无可疑。
所忧异世习，老不见设施。
勃兴得神考，丞弼须臯夔。
公始在劝讲，朝夕输论思。
君臣由一德，协合踰埙篪。
法度日新美，小不遗毫釐。
衔恤俄去位，虚佇同调饥。
迨归不阅岁，再迁居近司。
荆公镇江左，成绩忧废隳。
润色固赖何，可但如曹随。
一朝困憸言，补外垂十朞。
眷倚晚益厚，爰立兹可期。
先帝遣神游，登用多非宜。
恭默久不言，狙诈事谩欺。
经始稽典坟，利泽覃四维。
反指为虚政，屏弃无孑遗。
勋旧比共驩，东南困流离。
高怀信安恬，国尔关盛衰。
所增在式廊，上帝初耆之。
年来闢四门，比德皆纷披。
群才得彙征，灵光动晨曦。
而公屈方面，疑叹均一辞。
肇此始生日，川至来繁禧。
矧上思肯构，绳墨繄谁尸。
典策备广庭，三节方星驰。
归与庙堂上，百辟劳瞻仪。
步趋谢几杖，康宁见期颐。
阜俗犹禔身，温饱兼恂嫠。
陶冶既礼乐，於变无浇漓。
英声播金石，是皆出人为。
公嫓自鲸劓，了不见成亏。
庄周肆诋訿，所以尊孔尼。
发挥自公手，千载无沉迷。
邦人申寿祝，稚艾肩相随。
具幸公少留，此语真愚癡。
隐居杂兴 其七
薛亹（明代）

脱却尘寰是与非，身閒幸喜际雍熙。漫誇骥足腾千里，且效鹪林借一枝。

积雪烹茶因待客，敲冰研墨为题诗。年来与世浑无事，细把经书日课儿。
馆娃宫
殷尧藩（唐代）

宫女三千去不回，真珠翠羽是尘埃。

夫差旧国久破碎，红燕自归花自开。
永州楼上春望
黄佐（明代）

萧萧梧竹弄新晴，天畔登楼眼倍明。湘水碧连云梦渚，粤山青近永阳城。

三春物色怜多病，万里驱驰笑此生。忽忆玉河垂柳径，紫宸朝罢听流莺。
阴晦中忽见华山
冯璧（金朝）

吏部能开衡岳云，坡仙曾借海宫春。莲峰清晓忽自献，二公何人予何人。
柳梢青 其一 绿珠
叶璧华（清代）

艳说纨罗。明珠三斛，聘到修蛾。蝶梦酣春，莺声度月，不羡嫦娥。

君恩万顷情波。护不住、华鬘爱河。玉碎琼楼，香消金谷，花葬春多。
孝义桥
韩维（宋代）

残花辞故都，细雨度清洛。
浮梁拖龙腹，径石乱鹅壳。
山形豁如对，林色秀可握。
渔子何处去，长罾波面落。
行歌亭 其四
释道潜（宋代）

滍川胜气蔼葱葱，远访先生旧隐风。阅礼敦诗见犹子，故知馀泽未终穷。
咏阳山云泉庵大石奉和诸公同游联句之作
杨循吉（明代）

伟哉此阳山，有石俟歌诵。
形将冰块截，势与莲花共。
仰观一何高，登涉不可鞚。
鸟飞必徊翔，云出自腾滃。
孤圆外成峤，空朗中含洞。
瘦如辟谷良，清若食蚓仲。
深思殆天设，乍至令人恐。
浓萝作垂阴，寒泉滴为冻。
戴庵亦颠危，携觞更交综。
耳胁或骈扌费，勤拳时独送。
巍巍上少并，森森下多从。
荒厓始谁开，倒树谅非种。
在兹三吴间，当以九鼎重。
崇岩借冠冕，卑峦听提控。
劳呼猿固匿，被压松堪讼。
曲躬始得门，侧身还入弄。
拂苔劣容眠，收乳兼资用。
志犹记秦馀，材曷遗禹贡。
立久气湿袍，啸高声答瓮。
论年越殷周，言时晦唐宋。
一为佛者居，永作游人奉。
病宜谧著史，寐称抟养汞。
四方传不诬，诸公评切中。
临谷足还酸，乘巅目偏纵。
支颐讵厌看，极口难竭讽。
鬼凿手须胼，鲸负背应痛。
东岱徒小鲁，西华缪推雍。
悬磬风发明，香炉烟结供。
曝沙伏灵鼋，食岗停远凤。
是知隆拔群，所贵秀合众。
偷余殿容榱，就隙亭阁栋。
枯藤蔓穿窍，长蛇舌撩缝。
轻盈受指弹，玲珑脱泥壅。
芾拜本无忝，羽撼争得动。
栽培稀尺闲，构架靡寸空。
炎伏凉自生，清秋月堪弄。
林深必赖烛，岚酷能作齆。
星光犹立芒，龙吟殊叶<石宫>。
岭狮驯已宾，阜狞敢与哄。
久嗟隔胜赏，频劳落清梦。
即欲营终栖，其奈怀微俸。
致斋祷夜次转庵韵
许及之（宋代）

夏中春闰合炎蒸，何事凉风日夜清。大旱望霓如许切，密云不夜太无情。

何妨闭阁斋三日，有愧闻蝉第一声。遥想转庵同此际，苦辞犹作渴蛙鸣。
游清凉寺 其一
陈法（清代）

策杖及山麓，已觉心清凉。登顿出高阁，凭栏俯江光。

天风左右来，飘摇吹我裳。竹树散清影，茗碗有余香。

何当执热时，披襟此翱翔。
遣兴兼寄豫章二弟 其二
李彭（宋代）

独持杯杓酹先酒，遗我此物忘百忧。乞灵鲍谢共倾倒，况复隔窗悬玉钩。
偈二首
释法智（宋代）

明月高悬未照前，雪眉人凭玉栏干。
夜深雨过风雷息，客散云楼酒碗乾。
朝中措·真游六六洞中仙
程垓（宋代）

真游六六洞中仙。骑鹤下三天。休道日斜岁暮，行年方是韶华。相逢一笑，此心不动，须待明年。要得安排稳当，除非四十相连。
夜渡鄱阳湖
翁端恩（清代）

黄芦瑟瑟送扁舟，千里江天一叶浮。山影忽随云气涌，浪花寒叶月光流。

宫亭接食传神鸟，沙渚随波浴野鸥。此际篷窗舒远眺，匡庐真面已全收。
清平乐
曹勋（宋代）

去年春破。强半途中过。日日篷窗眠了坐。饱听吴音楚些。

今年窗在天涯。客情触处思家。柳密何人深院，竹疏特地桃花。
陪韦尚书丈归履信宅，因赠韦氏兄弟
元稹（唐代）

紫垣驺骑入华居，公子文衣护锦舆。

眠阁书生复何事，也骑羸马从尚书。
闻乌
胡宗仁（明代）

乌声谁喜闻，日啼白门树。
愁来删树枝，认得白门路。
赠刘子卿时刘将赴官镇江并以道别三首
赵蕃（宋代）

吾友周信道，坐思终死穷。
眼中宁复有，地下亦难同。
梦绝西州路，愁闻北固鸿。
并游惟伯厚，还愧尺书通。
野泊观烧
郭之奇（明代）

郁攸百道起寒空，馀辉倒射夜溪红。细族凡鱼群跳缩，神蛟怪鳄仰巃嵷。

错认骊珠谁捲去，飞华撒艳幽峰曙。玄冥促辔倚苍屏，赤熛怒目微相觑。

落木纷纷舞碧霄，霜林蓊翳陡萧条。老干何心需雨露，炎灰作意引扶摇。

玉龙宛转金风里，照月薰星吹不已。自从瘴土得馀威，祝融未许勾芒死。

可怜巢鸟自惊飞，可怜奔狖失林依。不念巢许枕中石，岂念夷齐石上薇。

枕中石上分霞霰，千崖万壑遥相见。阴洞虚岩取次明，地户天门光一串。

此时倦客倚孤洲，眼看流水倍悠悠。片片轻云辞岫出，入予襟抱满扁舟。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其八
韩驹（宋代）

一棹送君归，酒醒秋江午。正是莼鲈时，思君在何许。
送坊州贾监军
徐铉（宋代）

圣主欲东封，怜君四护戎。
乡心经霸岸，诗思省豳风。
旧业今成旅，朱颜已变翁。
忘怀一杯酒，闲夜与谁同。
过三塔
崔敦礼（宋代）

妙墨人间宝，千金纸上鹥。
频来湖上寺，三复柱间题。
鹤化辞辽海，鸿飞印雪泥。
人豪今不见，凝伫夕阳西。
夫人阁四首
韩维（宋代）

腊雪余香径，朝挥上绮甍。
翠生兰蕙色。和人管弦声。
拟古诗·庭前有奇树
戴廷栻（清代）

庭前有奇树，日夕抚碧梧。墙墉自峻绝，盘桓以为娱。

盈盈环堵绿，亭亭百尺孤。息荫无佳人，所辱甚泥涂。

凤凰虽不来，安能共狂夫。
摸鱼儿（过期思稼轩之居，漕留饮于秋水观，赋一词谢之）
章谦亨（宋代）

想先生、跨鹤归去。依然上界官府。胸中邱壑经营巧，留下午桥府墅。堪爱处。山对起、飞来万马平坡驻。带湖鸥鹭。犹不忍寒盟，时寻门外，一片芰荷浦。

秋水观，环绕滔滔瀑布。参天林木奇古。云烟只在阑干角，生出晚来微雨。东道主。爱宾客、梅花烂漫开樽俎。满怀尘土。扫荡已无馀，□□时上，主峤翠瀛语。
泾皋十咏 其五 寄藤
顾书绅（清代）

弱蔓柔条野色新，托根老桧几秋春。花开烂漫垂如锦，招得村村拾翠人。
次韵高安抚雄楚楼饯别
项安世（宋代）

醉擘乌丝写玉栏，坐分鸾𦞦脍龙肝。已知全楚风流在，更觉将军礼数宽。

一日楼成供燕饯，明朝岸转忆高寒。幅巾藜杖他年事，准拟归来得重看。
塞上听吹笛
高适（唐代）

雪净胡天牧马还，月明羌笛戍楼间。
借问梅花何处落，风吹一夜满关山。
和张器先十绝 其九
杨万里（宋代）

学成不必要心斋，眼到前脩脚自偕。挽住春风还独笑，更无一物可装怀。
来龟轩歌为顾仲瑛赋
袁华（明代）

昔日辟地商溪头，长涂风雪同放舟。登楼见月思乡泪，坐石观云忆弟愁。

落花芳草青春暮，归时喜蹋来时路。入门梧竹两青青，园池树石还如故。

中庭有物状若能，赑屃踞石{丹龜}生苔。相惊左顾一笑粲，乃是河伯使者清江来。

重门扃鐍严且密，曳尾泥涂何处入。固知异物神所登，却胜余且网中得。

吾闻灵龟寿绵绵，支床一息三千年。从游凤麟郊薮外，会合龙虎风云前。

举目烽烟遍区宇，巷陌铜驼委榛莽。玉山佳处屋鳞鳞，莺花春满辛夷坞。

道人当轩写来龟，邀我为作来龟诗。蹇予材薄不能赋，愿尔子孙金印悬累累。
合崖湫
王禹偁（宋代）

合崖何嵌崆，湫水何浺瀜。
瀛污暨积潦，滞泥不朝宗。
有时见鬼怪，无人荐王公。
止可饮麋鹿，未尝产蛟龙。
山甿自神之，祠祀众口同。
今春商於旱，太守职忧农。
先请境内山，熊耳有如聋。
乃迎是湫水，盈乎素缶中。
州民与郡吏，觋女杂巫童。
朝祈又夕祷，拜起虔且恭。
馨炉复茵爵，牲币洁而丰。
适与天雨会，三日势蒙蒙。
致谢送水归，尽礼有始终。
水旱蓋定数，灾祥与政通。
傅岩道丧久，咄尔贪天功。
留题南剑州延平阁
韦骧（宋代）

危阁横空待胜游，登临尽道冠南州。面分列嶂环群秀，坐看双溪会一流。

斜纳朝晖长易旦，逆消暑气每先秋。更传宝剑深潭近，半夜寒光射斗牛。
与子上雪中入东园望春
杨万里（宋代）

草草东园未整齐，却於看雪最清奇。
莫嫌蹈湿青鞋子，自有琼瑶隔路泥。
宿东林夜月
王慎中（明代）

等是诸峰里，到此居然别。莲池鉴净心，竹径疏玄发。

前岭敛浮云，中天吐华月。轮浸千流满，镜悬万景灭。

魄岂缘朔生，光非从夜发。仰视步庭中，一与山僧说。
教授两为玉宝花赋长韵富赡清新老病无以奉酬
林迪（宋代）

广行行实称才华，如节鸾和驭宝车。
曾燕琼林天一幄，却吟玉宝市三家。
大篇追补唐诗阕，盛事常流鲁頖夸。
别有冰姿延客住，白池腾种白莲花。
寄心禅人
李龏（金朝）

寂寂古山根，閒房竹半分。野禽听佛偈，香草入禅薰。

白露滴孤壁，悲风生破坟。昨来经世业，应已付浮云。
禅关
文天祥（宋代）

秋风吹日上禅关，路入松花第一弯。
只愿四时烟雾少，满城楼阁见青山。
送江致远归建昌
王之道（宋代）

翩然归兴不吾留，应为高堂念远游。
数日语离良作恶，几时书远得无愁。
白沙翠竹千山晚，朱实黄花万里秋。
后夜西风茅店月，醉吟应不费冥搜。
偈三首 其二
释自龄（宋代）

五千馀卷诠不尽，三世诸佛赞不及。令人却忆卖油翁，狼忙走下绳床立。
苦蚊
华岳（宋代）

四壁人声绝，榻下蚊烟灭。
可怜翠微翁，一夜敲打拍。
再和奉常灵潭寒瀑韵甚有同游之意 其二
许及之（宋代）

对床盍听风雨情，同胞兄弟亦何止。试于如梦境中听，雨声水声风过耳。
满江红·学富胸襟
佚名（宋代）

学富胸襟，才名擅、菊潭第一。都缘是、文星在命，光联南极。已向九霄横鹗荐，词埸独步花生笔。况而今、好事又相逢，趋朝急。增喜气，眉黄色。须还做，龙头客。且今朝满泛，寿觞琼液。自昔箕畴称五福，惟公兼备真难得。看明朝、夺取锦标归，头方黑。
虾子赞
释梵琮（宋代）

斗里跳出，手中捏定。
不入水泥，丧却性命。
过三十六洞
郑獬（宋代）

高溪却泻低溪水，溪里分明见白沙。
夜来山上暴风雨，溪口流出红桃花。
拟乐府子夜四时歌四首
崔道融（唐代）

吴子爱桃李，月色不到地。明朝欲看花，六宫人不睡。

凉轩待月生，暗里萤飞出。低回不称意，蛙鸣乱清瑟。

月色明如昼，虫声入户多。狂夫自不归，满地无天河。

银缸照残梦，零泪沾粉臆。洞房犹自寒，何况关山北。
十月初六日同仇仁近至王子由庵遂饮白云李居
方回（元代）

初上吴山北，遂过吴山南。
茂树悉剪剃，余石空巉岩。
向来华屋处，十不存二三。
忽如入壶天，偶得羽人庵。
阅画有远意，评诗无俗谈。
背湖万松领，面江三茅观。
人烟向如织，今者篁竹半。
猎士捕乳虎，伏弩行者断。
野兽出城市，白昼无忌惮。
昨仅获其一，此事可三叹。
谁家有幽居，下瞰烟云洲。
西极夕阳外，东穷沧海头。
一览不欲尽，翠树蓄其楼。
主人雅好事，置酒更献酬。
禹穴渺何许，指视令人愁。
酒中泛酥椒，酒味弥芳烈。
菓蔬无不佳，霜螯风味绝。
卜夜意未阑，醉归步微月。
人生了一日，世故剧琐屑。
穷达不足云，兴亡讵须说。
送医士方存方归弋阳
徐瑞（宋代）

俗子纷纷束阁，此客亹亹逼人。未论探丸起死，壶中刀匕通神。
赠南安黄梅峰
文天祥（宋代）

清浅风流圣得知，黄昏归鹤月来时。
岭头更有高寒处，却是江南第一枝。
三月三日雨作遣闷十绝句 其七
杨万里（宋代）

迟日何缘似个长，睡乡未苦怯茶枪。春风解恼诗人鼻，非叶非花只是香。
寄题叶叔明盛圃熙春堂四首且为他日往游之约 其四
刘一止（宋代）

吹花嚼蕊桥边路，衣袖常沾草木馨。更听绿珠三弄笛，为君一洗海风腥。
焉耆行
陆游（宋代）

焉耆山下春雪晴，莽莽惟有蒺藜生。
射麋食肉饮其血，五榖自古惟闻名。
樵苏切莫近亭障，将军卧护真长城。
十年牛马向南睡，知是中原今太平。
次德茂湖中韵
李流谦（宋代）

秋风早已来吹人，朝数暮数唯归程。
白湖粘天行未了，单舸夜泊令人惊。
更阑剪烛共愁语，酒醒弹铗为商声。
篙儿饭饱便熟睡，那识怀家去国情。
赠维扬顾书宣
惠周惕（清代）

维扬顾子文章雄，渡江问我清溪东。入门一见便惊绝，袖底诗卷光熊熊。

造次手揽读未遍，齿牙陡觉生清风。君言学诗二十载，前后正变差能穷。

人生眉眼不自见，愿以妍丑烦青铜。余时怵惕未敢荷，君才何健词何恭！

吾身贫贱困荆棘，窃弄笔墨吟三冬。一言落纸与俗忤，口排吻击轰儿童。

迩来读书但自省，得失岂暇争鸡虫。闻君议论复感发，如瞽得相行有筇。

君才趫捷实倍我，何以属我相磨砻。得闻君善我必劝，若遇我过须君攻。

昌黎韩子昔有语，终始相合如駏蛩。君今别去正秋暮，得句幸寄南飞鸿。
鄠杜马上念汉书（一云五陵怀古）
李商隐（唐代）

世上苍龙种，人间武帝孙。小来惟射猎，兴罢得乾坤。

渭水天开苑，咸阳地献原。英灵殊未已，丁傅渐华轩。
送徐正时之官赣州四首
曹勋（宋代）

交游之厚鲜如公，信越前修辈行中。
有弟方登龙虎榜，乃兄力践古人风。
宫词补遗 其二
武衍（宋代）

牡丹春籞正秾华，有旨今年不赏花。剪落金盘三百朵，内批分赐近臣家。
南昌学宫摹刻汉石经残字歌
翁方刚（清代）

石经未及洪家半，尚抵吴莱籀书换。龙图晋玉虽旧闻，魏公资州余几段。

鸿都学开后三年，皇义篇章未点窜。正始那误邯郸淳，隶分先估张怀瓘。

黄晁援据正宜审，蔡马姓名还可按。六经七经孰淆讹，一字三字精剖判。

迩来邹平与北平，《商书》《鲁论》珍漫漶。如到讲堂筵几度，我昔丰碑丈尽算。

表里隶书果征实，章句异同兼综贯，洪释篇行记聘礼，今我诸经俨陈灿。

《春秋》严颜《诗》盍毛，只少义爻象与彖。书云孝于复友于，鼠食黍苗三岁宦。

近人板本据娄机，追想饶州简初汗。鄱阳石泐五百年，中郎听远焦桐爨。

岂惟西江补典故，龙光紫气卿云缦。方今圣人崇实学，六籍中天森炳焕。

群言壹禀醇乎醇，如日方升旦复旦。诸生切磋函雅故，不独雕琢工文翰。

宫墙斋庑探星宿，清庙明堂列圭瓒。凤皇一羽麟一角，琪树芝华非近玩。

妍经奚必古本执，朴学幸勿承师畔。河海方将测原委，质厚先须植根干。

越州石氏证蓬莱，余论何人续《东观》。摩挲小阁一纪余，甫得南州映芹泮。

偏傍或裨笺传诂，参检直到周秦汉。踟蹰凝立语学官，桂露秋香手勤盥。
冬忆友人
李洞（唐代）

吟上山前数竹枝，叶翻似雪落霏霏。

枕前明月谁动影，睡里惊来不觉归。
楚有■
杨冠卿（宋代）

山泽有臞儒，骨相无食肉。平生藜苋肠，愧负诗书腹。

碧涧掇香芹，雕盘堆苜蓿。艰苦谋一饱，未免穷途哭。

君今食万钱，肥甘非不足。味厌五侯鲭，嘉蔬列琼玉。

云自楚中来，芳辛有馀馥。一笑下箸空，鲸饮荐醽醁。

吟馀诗思清，如行湘水曲。湘君不复见，直欲跨黄鹄。
减字木兰花·送赵令
苏轼（宋代）

春光亭下。流水如今何在也。岁月如梭。白首相看拟奈何。
故人月见。世事年来千万变。官况阑珊。惭愧青松守岁寒。
读杜拾遗百忧集行有感
刘辰翁（宋代）

余生行年将六十，不知何者为忧戚。富贵不骄贫贱安，以此存心度朝夕。

往年承乏佐中书，大官羊膳供堂食。只今赐老作编氓，衣食信天无固必。

陋巷箪瓢如素居，不管茅茨春雨湿。门前载酒求赋诗，锦轴牙签日堆积。

在官不置负郭田，既老翻得稽古力。毁誉都忘月旦评，姓名不上春秋笔。

朝米不烦邻僧送，暮米不烦太仓籴。我亦一饭不忘君，文人相轻所不及。

伤哉白首杜拾遗，入蜀还秦劳辙迹。文章盖世亦何为，妻子相看百忧集。
送韦十二丈赴襄城令三韵（柳字）
权德舆（唐代）

留连出关骑，斟酌临岐酒。旧业传一经，新官栽五柳。

去去望行尘，青门重回首。
寄徐季长
周紫芝（宋代）

念昔桃始华，别君漳水头。相别几何时，天事司蓐收。

阙月六度圆，相见间何阔。百年飞电中，能得几回别。

别君几何时，忆君如饥渴。饥渴良有时，思君无时节。

野人苦幽独，相值谁与亲。流落在苍莽，坎轲一伤神。

相望参与商，相隔云与泥。草木忝臭味，笑谈极相思。

相思一何久，行行重回首。回首征雁行，中有来书否。
偈颂五十一首
释道冲（宋代）

佛佛是何物，天上人间遭诳惑。
不辞礼拜烧香，只向这里雪屈。
以道次韵因再和二首 其二
张镃（宋代）

顷年寻地喜初来，墙下松飘满径钗。屈指五经寒暑候，教人一扫利荣怀。

南湖又共诗翁住，东寺须连单位排。触景未尝瞒昧得，肯从颜氏学心斋。
寄乌龙长老
释重顯（宋代）

雪带烟云冷不开，相思无复上高台。
江山况是数千里，只听嘉声动地来。
青玉案·无肠可断听花雨
刘辰翁（宋代）

无肠可断听花雨。沉沉已是三更许。如此残红那得住。一春情更。半生羁旅。寂寞空山语。霖铃不是相思阻。四十平分犹过五。渐远不知何杜宇。不如归去。不如归去。人在江南路。
出塞
徐锡麟（清代）

军歌应唱大刀环，誓灭胡奴出玉关。
只解沙场为国死，何须马革裹尸还。
送许仁叔解组东归
度正（宋代）

万里来官蜀锦城，西南籍籍饮清名。
幕中议论谁为敌，天下交清我与盟。
圣处工夫须自得，明时事业只安行。
草堂拟作终焉计，便翼飞来总寄声。
过汉州留房公湖一日戏和少陵韵二首
李壁（宋代）

西湖天下胜，贤相古来稀。
汛扫邀明月，徜徉逗落晖。
蒲深鸂鶒响，林静鹧鸪飞。
脚力应难遍，雕栏幸可依。
送欧桢伯工部
臞鹤法师（明代）

惔世久微禄，怀归萝薜心。
一樽霜露冷，三径草堂深。
月是初弦夜，秋当欲暮阴。
蛩声寒咽雨，流入短长吟。
次韵邵予可弹琴二首 其一
陈东（宋代）

雷公徽玉粲明星，照出师襄指下声。可怜此地无人识，唤作新来黑瘦筝。
送琼贞发述怀
张祜（唐代）

送出南溪日，离情不忍看。渐遥犹顾首，帆去意难判。

最恨临行夜，相期几百般。但能存岁节，终久得同欢。
过画龙天始明
方回（元代）

落月犹馀彩，荒村已几过。店明灯透壁，石响马升坡。

起早寒多嗽，忘劳暗自歌。老夫亦小憩，霜重手频呵。
朝中措·驳云行雨苦无多
黄机（宋代）

驳云行雨苦无多。晴也快如梭。春思正难拘束，客愁谁为销磨。寻花觅谶，传杯托意，种种蹉跎。消息不来云锦，泪痕湿满香罗。
村笛
韦庄（唐代）

箫韶九奏韵凄锵，曲度虽高调不伤。

却见孤村明月夜，一声牛笛断人肠。
对御书后一绝
亚栖（唐代）

通神笔法得玄门，亲入长安谒至尊。

莫怪出来多意气，草书曾悦圣明君。
寄友人
张蠙（唐代）

恋道欲何如，东西远索居。长疑即见面，翻致久无书。

甸麦深藏雉，淮苔浅露鱼。相思不我会，明月几盈虚。
读晋史二首
陈造（宋代）

只知成济犯乘舆，刘石凶威更有馀。
狼顾魂灵应自反，尚将鬼责怖公闾。
题丘星史立马图二首 其一
丘逢甲（清代）

爨长蒙酋拜下风，当时立马便英雄。于今自写牢愁况，如在蛮烟瘴雨中。
宫词一百首 其一○○
王建（唐代）

宛转黄金白柄长，青荷叶子画鸳鸯。把来不是呈新样，欲进微风到御床。
山居杂诗九十首
曹勋（宋代）

门前露草嫩，极目遨青龙。
策杖不知远，看山兼别峰。
晓厨寻晚笋，客供摘新菘。
舌下清肥足，何劳细肋供。
福州东禅寺
周朴（唐代）

瓯闽在郊外，师院号东禅。物得居来正，人经论后贤。

瓟槽柳塞马，盖地月支綖。鹳鹊尚巢顶，谁堪举世传。
淮阴侯二首 其二
张廷寿（清代）

矫矫韩侯孰知己，前惟漂母后吕雉。无侯刘忽诸有侯，吕侯功成竟诛死。

母能活侯雉杀侯，生死英雄两女子。汉高祖，萧相国，知侯只得皮毛耳。

国士乃为执戟郎，项籍重瞳宜愧死。
直路行
何景明（明代）

直路难行，直言难受。邪径捷足，莠言悦口。直言如矢，闻者畏惮。

如射曲巷，鲜不折干。直路坦坦，不可避难。大夫史鱼，死以尸谏。

汲黯抗言，不冠不见。轮扁之言，桓公是悟。焦不避烹，秦皇霁怒。

猛虎在前，不为我言。虺蛇在后，不为我告。二世自閟，遭害于宫。

虢君怒御，枕块道中。不忍其惮，宁忍其乱。苟畏尔耻，必视尔死。

如药弗溃，其疾必遂。如矢不直，不能贯革。小人恶直，君子是持。

神之听之，终获其釐。
和吴侍郎谢余洎诸朝客见过亭沼
宋庠（宋代）

碧瓦新堂压素波，主人欢意驻鸣珂。
风清共觉烦襟快，觞急都忘醉弁俄。
江苇有情侵岸出，野鸥无事掠船过。
西墙墨妙须珍护，皇祐高秋胜永和。
忠州禹庙
陆游（宋代）

古郡巴蛮国，空山夏禹祠。
鸦归暗庭柏，巫拜荐江蓠。
草蔓青缘壁，苔痕紫满碑。
欲归频怅望，回棹夕阳时。
二月朔大雪已五日三首 其三
方回（元代）

牛马毛寒缩如猬，古今此句绝奇奇。今春大雪亦将尔，莺死无声社燕迟。
续东野铜斗歌送平江张都承 其二
释居简（宋代）

老我名铜斗，可糁亦可糜。旦旦数瓶粟，不饱亭午饥。

层冰十万钱，剖蚌黳鬓丝。宏功厚斯享，毋使宏功隳。
黄楼
陈师道（宋代）

楼以风流胜，情缘贵贱移。
屏亡老毕篆，市发大苏碑。
更觉江山好，难忘父老思。
只应千载後，览古胜当时。
次韵陈元述见寄谢茶 其三
葛立方（宋代）

青缕宜婴石穴神，姜盐藙橘岂容亲。汤鸣鼎甗飕飕响，末下刀圭瑟瑟尘。

火里枪旗俱发妙，胸中梨枣不妨春。柳州佳句诚堪诵，涤虑还源更发真。
风水洞二首和李节推
苏轼（宋代）

风转鸣空穴，泉幽泻石门。
虚心闻地籁，妄意觅桃源。
过客诗难闻，居僧语不繁。
归瓶得冰雪，清冷慰文园。
山前雨水隔尘凡，山上仙风舞桧杉。
细细龙鳞生乱石，团团羊角转空岩。
冯夷窟宅非梁栋，御寇车舆谢辔衔。
世事渐艰吾欲去，永随二子脱讥谗。
春游虎丘
陆采（明代）

阊阖东风杨柳柔，万家弦吹水西楼。
兰桡夜逐桃花浪，明月歌残下武丘。
夕眺风泉亭三首
白玉蟾（宋代）

苒苒斜阳恋竹边，秋阴惨昧响寒泉。
如何今夜成无月，却遣西风一问天。
题赵检察贽卷
刘克庄（宋代）

福唐少尹平生友，函送王孙一卷诗。
始信人间有龙种，又疑天卷下麟儿。
月须玉斧修成后，仙待金丹炼熟时。
不是樗翁心有窍，镜中添雪到须眉。
林子长见示悼鹤之诗若不能释然者因次韵以广
虞俦（宋代）

君家青田姿，见之毛骨寒。
方当秋露警，遽迫夏景残。
年来纵饮啄，意外失防闲。
谁欤不具眼，死之于汝安。
竹林有馀荫，荷塘岂不宽。
正坐出门误，宁虞行路难。
因思出处理，士君子惟艰。
方其穷居时，孤进无还丹。
山林欲长往，钟鼎夫岂悭。
一朝陇书至，倏若登天翰。
肉食无远谋，伐檀讥素餐。
失身坠戮辱，无乃佞与奸。
逐兔牵黄犬，东门那得还。
竟死咸阳市，恸哭何辛酸。
丹涂布衣愿，恨不蒯与菅。
富贵履危机，怅望扶摇抟。
世事亦堕甑，天理真循环。
向来京口铭，俯仰成悲欢。
世无薛公笔，想像付永叹。
自赞
释德光（宋代）

辞九重，归东越。
听松风，对江月。
冷笑老胡得一橛。
送李穆归淮南
刘长卿（唐代）

扬州春草新年绿，未去先愁去不归。

淮水问君来早晚，老人偏畏过芳菲。
首夏病起出南村田庐迟潘少承
欧大任（明代）

负疴谢来往，春尽开荆扉。邻翁念童雉，炊黍馌田归。

蚕幼桑叶尽，麦熟野雉飞。耕织日可就，而我生计非。

开卷得心赏，千载非今时。幽居无世缘，微君孰相知。

竹陂有来径，浊酒宜共持。任真穷百年，已矣甘息机。
送李季成
许景衡（宋代）

花入新年好，传觞日倚栏。故人从此别，春色更谁看。

洒落馀篇翰，芬芳识蕙兰。片帆天际晚，回首独江干。
偈六首 其二
释净端（宋代）

章惇章惇，请我看坟。我却吃素，汝却吃荤。
登水门楼，见亡友张贞期题望黄河诗，因以感兴
崔曙（唐代）

吾友东南美，昔闻登此楼。人随川上逝，书向壁中留。

严子好真川，谢公耽远游。清风初作颂，暇日复销忧。

时与文字古，迹将山水幽。已孤苍生望，空见黄河流。

流落年将晚，悲凉物已秋。天高不可问，掩泣赴行舟。
偈颂六十七首
释原妙（宋代）

阴向鼻端灭，阳从眼里生。
会得个中意，更参三十年。
柳条歌送客
刘商（唐代）

露井夭桃春未到，迟日犹寒柳开早。高枝低枝飞鹂黄，

千条万条覆宫墙。几回离别折欲尽，一夜东风吹又长。

毵毵拂人行不进，依依送君无远近。青春去住随柳条，

却寄来人以为信。
沧浪亭记
归有光（明代）

浮图文瑛居大云庵，环水，即苏子美沧浪亭之地也。亟求余作《沧浪亭记》，曰：“昔子美之记，记亭之胜也。请子记吾所以为亭者。”

余曰：昔吴越有国时，广陵王镇吴中，治南园于子城之西南；其外戚孙承祐，亦治园于其偏。迨淮海纳土，此园不废。苏子美始建沧浪亭，最后禅者居之：此沧浪亭为大云庵也。有庵以来二百年，文瑛寻古遗事，复子美之构于荒残灭没之余：此大云庵为沧浪亭也。

夫古今之变，朝市改易。尝登姑苏之台，望五湖之渺茫，群山之苍翠，太伯、虞仲之所建，阖闾、夫差之所争，子胥、种、蠡之所经营，今皆无有矣。庵与亭何为者哉？虽然，钱镠因乱攘窃，保有吴越，国富兵强，垂及四世。诸子姻戚，乘时奢僭，宫馆苑囿，极一时之盛。而子美之亭，乃为释子所钦重如此。可以见士之欲垂名于千载，不与其澌然而俱尽者，则有在矣。

文瑛读书喜诗，与吾徒游，呼之为沧浪僧云。
水龙吟·多年绿幕黄帘
刘辰翁（宋代）

多年绿幕黄帘，瓶花黯黯无谁主。荀陈迹远，燕吴路断，何人星聚。四圣楼台，水仙华表，冷烟和雨。但徘徊梦想，美人不见，空犹记、铁炉步。过尽凉风天末，坠华笺、行行飞翥。一端翠织，锦鲸茅屋，天吴惊舞。念我何辰，涸阴冰子，生怜金虎。恨儿痴不了，山川悠缅，共君黉宇。
清明前一日过毗陵
陆深（明代）

老去逢春春更妍，杏花开烂柳含烟。风旂金鼓频过寺，石岸楼台远接天。

潮信有期通大海，赏心如昨换流年。禁烟时节江南路，画里山川行画船。
补陀山
悟霈（清代）

东南地陷海天深，突起芙蓉万仞青。寺辟烟霞通鸟道，风回岛屿带龙腥。

大红毛国瞻金界，小白华山译《贝经》。水激三千堪一笑，鹏飞今已到南溟。
室空
释文珦（宋代）

室空无侍者，坐卧一团蒲。
但见朝还暮，焉知荣与枯。
山心便寂寞，天籁听喁于。
云外幽人好，时来问老夫。
减字木兰花·千山万水
向子諲（宋代）

千山万水。望极不知何处是。小院回廊。梦去相寻未觉长。

绝怜清瘦。雪里梅梢春未透。常记分携。雨后梨花晓尚啼。
度浈阳峡
黎国衡（明代）

初辞中宿山，旋复度皋石。地灵各护奇，川岳几开辟。

海势从西来，万里肆奔迫。怒石制波涛，连空锁秋碧。

峭崖争欲坠，幽草缀寒壁。丹梯不可寻，止望莓苔迹。

篙师习江湖，历险无阻阨。缓棹青溟间，遐览纵所适。

飞仙去何年，微云天际白。
记梦
侯承恩（清代）

理罢丝桐月色莹，小窗无语黄昏静。银镫挑尽梦初成，飘然似入蓬莱境。

苍松古柏若龙盘，瑶草琪花满三径。玉洞玲珑路渐深，青鸾白鹤声相应。

娉婷仙子笑来迎，谓予到此游何胜。俄而引至玉楼中，笙歌齐奏方开饮。

麟脯琼浆取次供，冰桃雪藕还贻赠。须臾筵散步层峦，举头四望如明镜。

峰回路转近林泉，丹桂香清风露冷。尘寰回首隔千重，山水苍茫不可竟。

方拟蹑云天上游，邻鸡喔喔旋惊醒。窗前月色尚微微，四壁寒光浸孤影。
和沈仲一北湖十咏·迟客台
陈傅良（宋代）

借无舟楫亦褰裳，目断蒹葭水一方。
今夜不来同剪韭，隔山明日事茫茫。
太平堤杂咏次王半溪韵 其一
陈达（明代）

尘海微茫尽转蓬，人生何事苦匆匆。独怜无限参商地，都在几番烟雨中。

树隐楼台吟望远，山围村郭往来通。清时且作偷閒计，万事悠悠付化工。
四十二弟将还宾州相过夜话
吕本中（宋代）

兵戈久未歇，所至转抢攘。万里逢吾弟，三年走瘴乡。

春风入古寺，夜雨暗浮梁。尚肯留连否，僧庐可对床。
送友人归武陵
张蠙（唐代）

闻近桃源住，无村不是花。戍旗招海客，庙鼓集江鸦。

别岛垂橙实，闲田长荻芽。游秦未得意，看即更离家。
圆觉顽空觉讲主真赞二首 其一
释普济（宋代）

头鬅鬙，眼乖角。得天台之奥旨，继永嘉之先觉。执文字见，离文字缚。

说大义则四座风生，徵异解则百川潮落。昭昭乎教苑之祥麟，昂昂乎鸡群之野鹤。

虽正席四处不足畅其设施，然分座五山亦不负其所学。

是为广智九世之孙，啸岩一枝不致寥寞者矣。
余在北门时每立春必前索宫中春词十馀解今逢
宋祁（宋代）

漠漠春从天际来，春旂已在望春台。
寒销岭上容梅落，暖拂江南放雁回。
鲜欢吟
邵雍（宋代）

生不争名与争利。夫君何故鲜欢意。
以道自重固有之，非理相干是无谓。
白日升天恐虚传，金貂换酒可曾醉。
谁云忧找大於山，亦是人间常式事。
宿碧瑶山房
蔡槃（宋代）

市声不到处，作屋仅三间。洗砚添新水，开窗放远山。

湿云侵树黑，疏雨蚀苔斑。近有閒生活，吟编手自删。
南柯子 次韵卫立礼春街蹋月
邵亨贞（元代）

门掩黄昏后，风销绛蜡时。行春小队夜参差。一曲仙音，飞上广寒枝。不访金钗客，空歌白＊衣。画桥梅影散玻璃。月底婆娑，带得暗香归。
次韵郑明德题画
释妙声（明代）

披图浑似武夷山，坐我青溪九曲间。万顷白云迷草阁，一双玄鹤守松关。

西峰隐者时相过，东海仙翁去不还。霜后橘林金错落，雨馀苔石锦斑斓。

登高体物犹能赋，傍险诛茅亦可攀。何待白头空叹息，便须赤脚弄潺湲。
送僧归护国寺
赵况（宋代）

振锡携瓶谒未央，薜萝衣溼若天香。
晓辞丹陛君恩重，笑指旧山归路长。
何处漱泉吟夜月，几程闻雨宿云房。
他年松下敲门去，应许尘襟拂石床。
林卿见访食槟榔而醉明日示诗次韵一首
刘克庄（宋代）

壮于蒳子大于榛，咀嚼全胜曲蘖春。
俚俗相传祛瘴厉，方书或谓健脾神。
素知鲸量安能醉，但取鸡心未必真。
一笑何妨玉山倒，贫家幸自有苔茵。
杂诗绝句十七首
梅尧臣（宋代）

水上卖瓜女，摘瓜陂上田。
长麻已不识，满把青铜钱。
蜡梅四绝
杨冠卿（宋代）

枝上编钟万颗垂，凌寒傲视雪霜姿。
从今疏影暗香句，不数西湖处士诗。
挽钱公起
王圭（唐代）

家学三馀足，词场一眼空。摘髭连荐鹗，点额不成龙。

酒上新坟土，香销旧桂丛。绝怜扬执戟，临老悔雕虫。
句
陈思温（宋代）

尘踪犹隐豹，风采几临鸾。